বীরু থেকে যুবরাজ, রোহিতের অবসর নিয়ে কে কী বললেন

ওয়েব ডেস্ক: বুধবার টেস্ট ক্রিকেট থেকে অবসর নিয়েছেন রোহিত শর্মা (Rohit Sharma)। বর্ডার-গাভাসকর ট্রফিতে (Border-Gavaskar Trophy) ব্যাট হাতে চরম ব্যর্থতার পর অধিনায়কের ইংল্যান্ড সফর নিয়ে ধোঁয়াশা ছিলই। নির্বাচকরা তাঁকে দলে রাখবেন কি না তা নিয়ে প্রশ্ন ছিল। দল নির্বাচনের আগেই সরে দাঁড়ালেন রোহিত। এক নজরে দেখে নেওয়া যাক হিটম্যানের অবসর নিয়ে কে কী বললেন।

সুরেশ রায়না: রোহিত শর্মার পরম্পরা সংখ্যার বিচারের অতীত। একজন সত্যিকারের চ্যাম্পিয়ন, অনুপ্রেরণাদায়ক অধিনায়ক এবং প্যাশনেট খেলোয়াড় যে এই খেলায় নিজের সবটা দিয়েছে। ভারতীয় ক্রিকেটে তাঁর অবদান বহুদিন পর্যন্ত অনুভূত হবে।

আরও পড়ুন: ইউরোপার ফাইনালের লক্ষ্যে ওল্ড ট্রাফোর্ডে নামছে ম্যান ইউ

মহম্মদ কাইফ: রোহিত শর্মা টেস্ট ক্রিকেট থেকে অবসর নিয়েছে ৪০ গড় রেখে। এই ধরনের গড় মোটেই খারাপ নয়। আপনি যদি ঘরের মাঠে খেলেন, তাহলে স্পিনিং ট্র্যাক পাবেন, কিন্তু যখন আপনি বিদেশে যান, তা ইংল্যান্ড, অস্ট্রেলিয়া বা দক্ষিণ আফ্রিকা যাই হোক না কেন, আপনি সুইং এবং সিমিং ট্র্যাক দেখতে পাবেন। তার যাত্রা ছিল নিখুঁত, সম্ভবত আরও এগিয়ে যেতে পারত, কিন্তু ও একজন নিঃস্বার্থ খেলোয়াড় এবং যখন সে অনুভব করেছিল যে সে আর খেলতে পারবে না তখন অন্য কাউকে জায়গা করে দিয়েছে।

বীরেন্দ্র সেওয়াগ: এই ঘোষণায় আমি অবাক, কারণ ও আগেই বলেছিল যে সে ইংল্যান্ড সফরের জন্য প্রস্তুতি নিচ্ছে। সিডনিতে শেষ বর্ডার-গাভাস্কার টেস্টে খেলেনি এবং তারপর বলেছে যে ও এখনও খেলবে এবং খুব শীঘ্রই অবসর নেবে না। তবে, যা মনে রাখা গুরুত্বপূর্ণ তা হল এর মধ্যেই কিছু একটা ঘটে গেছে। হয়তো নির্বাচকরা ওর সঙ্গে কথা বলেছে এবং জানিয়েছে যে ওকে ভাবা হচ্ছে না। তবে আমি ওর ব্যাটিংয়ের বড় ভক্ত, ও খেলাকে সহজ করে তুলত।

যুবরাজ সিং: টেস্ট ক্রিকেট আপনার কাছ থেকে অনেক কিছু চায়— ধৈর্য, দৃঢ়তা এবং চরিত্র। ভাই আমার, তুমি সবকিছু দিয়েছ, অথচ দেখে কত সহজ মনে হয়েছে। একজন শান্ত যোদ্ধা থেকে শীর্ষস্তরের একজন নেতা হওয়া পর্যন্ত, সাদা জার্সিতে জয়ের যাত্রাটা বিশেষ ছিল। তোমার জন্য গর্বিত, ভালো থেকো।